Komisijos reglamentas (EB) Nr. 762/2004
2004 m. balandžio 23 d.
suderinantis tam tikras žuvų kvotas 2004 m. pagal Tarybos reglamentą (EB) Nr. 847/96 nustatantį bendrų leistinų sugavimų ir kvotų kasmetinio valdymo papildomas sąlygas
(tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2002 m. gruodžio 20 d. Tarybos reglamentą (EB) Nr. 2371/2002 dėl žuvų išteklių apsaugos ir tausojančio naudojimo pagal Bendrąją žuvininkystės politiką [1], ypač jo 23 straipsnio 4 dalį,
atsižvelgdama į 1996 m. gegužės 6 d. Tarybos reglamentą (EB) Nr. 847/96, nustatantį bendrų leistinų sugavimų ir kvotų kasmetinio valdymo papildomas sąlygas [2], o ypač į jo 3 straipsnio 3 dalį, 4 straipsnio 2 dalį ir 5 straipsnį,
kadangi:
(1) 2002 m. gruodžio 16 d. Tarybos reglamentas (EB) Nr. 2340/2002, nustatantis giliavandenių žuvų išteklių žvejybos galimybes 2003 ir 2004 metais [3] ir 2002 m. gruodžio 20 d. Tarybos reglamentas (EB) Nr. 2341/2002, nustatantis žvejybos galimybes 2003 metais ir susijusius reikalavimus tam tikriems žuvų ištekliams ir žuvų išteklių grupėms, galiojančius Bendrijos vandenyse ir, Bendrijos laivų atžvilgiu, vandenyse, kuriuose ribojami sugavimai [4], konkrečiai nurodo, kokiems ištekliams taikomos Reglamentu (EB) Nr. 847/96 numatytos priemonės.
(2) Reglamentas (EB) Nr. 2340/2002 ir 2003 m. gruodžio 19 d. Tarybos reglamentas (EB) Nr. 2287/2003, nustatantis žvejybos galimybes 2004 metais ir susijusius reikalavimus tam tikriems žuvų ištekliams ir žuvų išteklių grupėms, galiojančius Bendrijos vandenyse ir, Bendrijos laivų atžvilgiu, vandenyse, kuriuose ribojami sugavimai [5], nustato tam tikrų žuvų išteklių kvotas 2004 metams.
(3) Kai kurios valstybės narės pagal Reglamento (EB) Nr. 847/96 nuostatas yra paprašiusios dalį joms skirtų kvotų perkelti kitiems metams. Tame reglamente numatytų suvaržymų ribose neišnaudotos kvotos turėtų būti perkeliamos į 2004 metams nustatytas kvotas.
(4) Reglamente (EB) Nr. 847/96 numatyta, kad išskaitymai iš 2004 metams nustatytų nacionalinių kvotų turėtų prilygti pagal kvotą viršytam sugautam žuvų kiekiui. Tie išskaitymai taikomi, atsižvelgiant taip pat ir į konkrečias žuvų išteklius reglamentuojančias nuostatas, patenkančias į Regioninių žuvininkystės organizacijų taikymo sritį.
(5) Reglamente (EB) Nr. 847/96 taip pat numatyta daryti svorio išskaitymus iš 2004 metams nustatytų nacionalinių kvotų, jei tam tikrų išteklių, nustatytų Reglamente (EB) Nr. 2340/2002 ir Reglamente (EB) Nr. 2341/2002, sužvejojama daugiau už leidžiamus iškrovimus į krantą pagal 2003 metų kvotas.
(6) Kai kurios valstybės narės, vadovaudamosi Reglamentu (EB) Nr. 847/96, yra paprašiusios leidimo iškrauti į krantą papildomus tam tikrų žuvų išteklių kiekius. Tačiau tas viršytas leistinų iškrovimų į krantą kiekis turėtų būti išskaitytas iš jiems skirtos 2004 metams kvotos.
(7) Šiame reglamente numatytos priemonės atitinka Žuvininkystės ir akvakultūros komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamente (EB) Nr. 2340/2002 ir Reglamente (EB) Nr. 2287/2003 nustatytos kvotos yra padidintos, kaip parodyta I priede, arba sumažintos, kaip parodyta II priede.
2 straipsnis
Šis reglamentas įsigalioja septintą dieną po jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2004 m. balandžio 23 d.